ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА  НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА СОЗОПОЛ, ПРИЛОЖЕНИЕ №9

[bookmark: _GoBack]На основание чл. 26, ал.3 и  ал.4 от Закона за нормативните актове на заинтересованите лица се предоставя  законоустановения 30-дневен срок, считано от 29.10.2025г. за предложения и становища по настоящия ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА  НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА СОЗОПОЛ
Предложения и становища  могат да бъдат депозирани в деловодството на община Созопол на адрес – гр. Созопол 8130, пл. Хан Крум №2 или на следния електронен адрес: obshtina@sozopol.bg
На основаниe чл.28, ал.2 от Закона за нормативните актове Ви представяме следните:
MОТИВИ
I. Причини, които налагат приемането на предложения проект:
Приемането на предложената промяна в Наредбата е продиктувано с цел по-ефективното развитие, координиране и изпълнение на културния календар на Община Созопол.
Летен театър „Аполония“ в преобладаващата част от случаите се използва за период, надвишаващ два астрономически часа. Този модел на използване вече не е изключение, а правило, което изисква адекватна реакция в политиката по таксуване. Удълженото времетраене на мероприятията неминуемо води до по-интензивно износване на инфраструктурата и увеличена ангажираност на обслужващия персонал. Това включва както необходимост от допълнително електроснабдяване и поддръжка на озвучителни и сценични системи, така и разширен обем дейности по почистване логистика и др. Когато обектът бъде зает за продължителен период в рамките на деня, възможността за провеждане на други събития или заетост в различни времеви интервали реално отпада. Това ограничава достъпа на други ползватели и води до пропуснати финансови и културни ползи. Сегашният размер на таксата е изграден върху предположението за ограничена продължителност на ползване. Когато реалността системно надхвърля това ограничение, се получава несъответствие, което ощетява администрацията и затруднява ефективното управление на ресурса. Поддържането на Летния театър в добро техническо и естетическо състояние изисква средства и предвидимост. Актуализирането на таксите според реалните параметри на използване е стъпка към финансова устойчивост, която гарантира не само качествена услуга днес, но и съхранението ѝ за поколенията утре.

II. 	Цели, които налагат приемането на предложения проект:
Целта на заложения проект е да се подобри организацията на мероприятията и събираемостта на приходите за общината, които да са адекватни на планираните събития. 


III. Финансови и други средства, необходими за прилагане на новата уредба: 
Изменението на Наредбата не е свързано с изразходването на допълнителни финансови средства от бюджета на Община Созопол.

IV. Очакваните резултати от прилагането:
· По-динамичен и разнообразен културен живот в общината.
· Повишаване на обществената роля и капацитета на читалището.
· Провеждане на събития с регионално значение, привличащи външни посетители.
V.  Анализ за съответствие с правото на Европейския съюз:  
Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлагания проект. Съдържанието на проекта на наредбата е в съответствие и  не противоречи на норми от по-висока степен на българското и на европейското законодателство. В този смисъл предлаганият проект  е на подзаконов нормативен акт, разработен в съответствие със Закона за нормативните актове, съгласно Договор за функционирането на Европейския съюз (ДФЕС), чл. 5, ЕС признава и зачита правото на местните власти да организират и управляват културния живот съгласно принципа на субсидиарност., както и с директиви на Европейската общност, свързани с тази материя.

В рамките на законовия 30-дневен срок за обществени консултации ще бъдат взети предвид предложенията и становищата по проекта като същите ще бъдат публикувани на интернет страницата на община Созопол в предвидения от закона срок. Публикувана справка ще отразява постъпилите предложения заедно с обосновка на неприетите предложения като същите ще бъдат оповестени от вносителя преди приемането на акта на Общински съвет – Созопол.
С изготвянето на проекта са спазени принципите съгласно чл.26, ал.1 от Закона за нормативните актове, а именно: 
Принцип на необходимост –  С изготвянето на проекта са спазени принципите съгласно чл.26, ал.1 от Закона за нормативните актове. Своевременното съобщаване на проекта и мотивите за изработването  му осигуряват реализиране на предоставената от закона възможност за изразяване на мнения и становища на заинтересованите лица. 
Принцип на обоснованост – чл.21, ал.2 Закона за местното самоуправление и местната администрация и това, че по смисъла на Закона за местното самоуправление и местната администрация общината е основната административно-териториална единица, в която се осъществява местното самоуправление, което се изразява в правото и реалната възможност на гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност.
Принципите на предвидимост и откритост  са спазени – проектът с мотивите и предварителна оценка на въздействието ще бъдат  публикувани на интернет страницата на община Созопол за навременно информиране и предоставяне на становища и предложения от заинтересованите групи. 
Принцип на съгласуваност – проектът с мотивите чрез интернет страницата на община Созопол публично са предоставени на заинтересованите групи като ще бъдат взети предвид направените в хода на обсъждането становища и предложения.
Принцип на субсидиарност, пропорционалност и стабилност -  Проектът  е в съответствие с нормативните актове от по-висока степен.  При изработването му са спазени чл.18а от Закона за нормативните актове като е извършена предварителна оценка на въздействието, както и разпоредбите на глави II и III от същия. 

ПРОЕКТ НА РЕШЕНИЕ
Във връзка с гореизложеното и при спазване изискванията на чл.11, ал.3, чл.19, чл.20, чл.26 и чл.28 от Закона за нормативните актове и чл.75, чл.76, ал.3, чл.77, чл.78, ал.3 и чл.79 от Административнопроцесуалния кодекс, както и на основание чл.21, ал.1, т.23 и ал.2 от Закона за местното самоуправление и местната администрация, предлагам Общински съвет Созопол да вземе следното: 

РЕШЕНИЕ:
       1.Приема Наредба за изменение на  Наредба за определянето и администрирането на местните такси и цени на услуги на територията на община Созопол, съгласно Приложение №1, което е неразделна част от настоящото решение.
    2.Възлага на кмета на община Созопол осъществяването на всички дейности, необходими за правилното и законосъобразното изпълнение на решението.


